Carcaixent torna a “Viure el Nadal” a partir d’este cap de setmana
10 de Diciembre de 2018

Carcaixent

Un Cap d’Any Infantil, teatre, tallers per a joves o una matinal solidària, són alguns dels atractius de “Carcaixent viu el Nadal”, la quarta edició de la campanya de Nadal que organitza l’Ajuntament de Carcaixent en coordinació amb diverses entitats i associacions locals.

La programació inclourà al voltant de 40 activitats gratuïtes a la ciutat des d’este mateix cap de setmana fins al dia de Reis. Entre elles, s’inclouen activitats que ja tenen molta acceptació com el Cap d’Any Infantil el dissabte 29 de desembre o la ruta guiada pels betlems participants en el concurs, però  també de noves com l’escola de youtubers o el cicle d’activitats per a joves al voltant de Harry Potter, que comptarà amb diferents propostes organitzades des del Casal de la Joventut amb la col·laboració de joves de la localitat.

La màgia també tindrà el seu espai al Teatre Don Enrique amb l’actuació del mag Nacho Diago i el seu espectacle “Viatge a la lluna”, un show per a tota la família on el conegut mag convidarà a viatjar per l'espai, pel temps o al saló de casa amb molt d'humor i reveladores sorpreses. Una altra de les propostes per a tota la família és el musical “Akäshia, el viatge de la llum”, que amb 53 grans titelles, més d’un centenar d’elements escenogràfics i 5 actors en llum negra ens oferiran un cant a la vida, a l’amistat i a l’amor pels llibres i el coneixement.

L’encarregat del disseny gràfic de la campanya ha sigut l’artista carcaixentí Borja Ibáñez, qui ha realitzat un treball amb tocs nadalencs a través del concepte “pixel art” amb què ha volgut allunyar-se dels elements tòpics que saturen estes dates. Com ha explicat, al cartell, on es mostra el poble de Carcaixent la nit de Nadal, “es captura eixe moment en què tot el món està sopant, on les tendes i bars tanquen i els carrers queden deserts per a reunir-se amb les seues famílies i viure en conjunt este sopar que sols es fa una vegada a l'any”. Borja Ibáñez també mostrarà la seua obra del 14 de desembre al 5 de gener al Casal Jove, amb què obrirà el cicle d’exposicions de joves artistes locals.

Paco Salom, alcalde de Carcaixent, ha posat en relleu que l’objectiu de la campanya és dinamitzar l’oci i l’activitat comercial de Carcaixent, “les veïnes i veïns han de percerbre la seua ciutat com un lloc on poder passar i compartir temps d’oci de qualitat en estes dates tan assenyalades, però també on poder realitzar les seues compres”. També, ha volgut apuntar que la campanya és de nou fruit del treball de diverses regidories com Festes, Joventut o Turisme, “un treball de totes i tots per seguir fent de Carcaixent una ciutat viva”. A la pàgina web de l’Ajuntament de Carcaixent podeu consultar-ne la programació completa.